AHOLINI VATANIMIZDA IShLAB ChIQARILGAN UN VA NON MAHSULOTLARI BILAN TA’MINLAShNI YaXShILASh ChORA-TADBIRLARI TO‘G‘RISIDA

Ulgurji va chakana savdoda sotilayotgan un va non mahsulotlariga bo‘lgan iste’mol talabini chuqur o‘rganishni tashkil etish, “O‘zdonmahsulot” davlat-aksiyadorlik korporatsiyasi korxonalari tomonidan ishlab chiqarilayotgan mahsulot assortimentini aholi talabiga muvofiq oqilona o‘zgartirish maqsadida Vazirlar Mahkamasi qaror qiladi:
 1. “O‘zdonmahsulot” davlat-aksiyadorlik korporatsiyasining korporatsiya ijro etuvchi apparati tuzilmasida xodimlarning shtatda belgilangan soni doirasida Marketing boshqarmasini tashkil etish to‘g‘risidagi taklifiga rozilik berilsin. 
 Quyidagilar “O‘zdonmahsulot” davlat-aksiyadorlik korporatsiyasi Marketing boshqarmasining asosiy funksiyalari etib belgilansin: 
 ulgurji va chakana savdo tizimida unning turli navlariga va non mahsulotlari turlariga bo‘lgan ichki iste’mol talabini o‘rganish;
 iste’mol talabiga muvofiq un va non mahsulotlari assortimentini shakllantirish uchun g‘allani qayta ishlashni maqbullashtirish yuzasidan takliflar tayyorlash; 
 “O‘zdonmahsulot” davlat-aksiyadorlik korporatsiyasi mahsulotlariga iste’mol talabi prognozini ishlab chiqish va shu asosda ozuqabop bug‘doy va un resurslaridan oqilona foydalanish yuzasidan takliflar tayyorlash;
 ichki va tashqi bozorlarda, birinchi navbatda chegaradosh davlatlar bozorlarida g‘alla, un va non mahsulotlari bozori konyunkturasi monitoringini tashkil etish. 
 2. “O‘zdonmahsulot” davlat-aksiyadorlik korporatsiyasiga O‘zbekiston Respublikasi Iqtisodiyot vazirligi va Moliya vazirligi bilan kelishgan holda aholi va respublika iste’molchilarining unning turli navlariga va non mahsulotlari turlariga amalda vujudga kelayotgan iste’mol talabidan kelib chiqqan holda ozuqabop bug‘doyni sanoat asosida qayta ishlash, un va tayyor mahsulot ishlab chiqarishning belgilangan ko‘rsatkichlariga har chorakda tuzatishlar kiritish huquqi berilsin. 
 3. Qishloq xo‘jaligi vazirligi, “O‘zdonmahsulot” AK, O‘zbekiston standartlashtirish, metrologiya va sertifikatlashtirish agentligi bilan birgalikda unning turli navlariga bo‘lgan iste’mol talabini hamda ishlab chiqarilayotgan unning non pishirish xususiyatlarini hisobga olgan holda har yili kelgusi qishloq xo‘jaligi yilida bug‘doyni navlar bo‘yicha joylashtirish yuzasidan belgilangan tartibda takliflar kiritsinlar. 
 4. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari N.S. Yusupov zimmasiga yuklansin.